Fort Nottingham is 'n uitgediende fort in die KwaZulu-Natal Middelande in Suid-Afrika. Die fort is venoem na die Nottinghamshire Regiment, 45ste Sherwood Foresters, wat die fort in 1856 gestig het. Die fort is oorspronklik ontwikkel as 'n voorsieningspos om setlaars aan die voetheuwels van die Drakensberge te beskerm teen veediefstal deur die plaaslike Sanbevolking. Die nabygeleë dorpie Nottingham Road is na die fort vernoem. Teen 1848 het meeste van die Boere in die Middelande van Natal al hulle plase verkoop of die huur daarvan opgesê en noord getrek om Britse heerskappy in die Kroonkolonie van Natal te vermy. Britse setlaars, meestal uit Skotland het hulle op die plase gevestig. Die nuwe setlaars het spoedig dieselfde probleme as die boere ondervind – gereelde strooptogte deur die San wat Natal deur die Drakensberge binnegekom het. Sedert daar begin is om rekord te hou, is daar tussen 1845 en 1872 2 287 stuks beeste en 400 perde deur die San gesteel. Setlaar boere het gedreig om hulle plase te verlaat wat daartoe gelei het dat die waarnemende Luitenant-Goewerneur, kol. H Cooper, in 1856 versoek het dat 'n militêre buitepos in die Middelande opgerig word.